CELEX: 62018TN0376
Language: da
Date: 2018-06-14 00:00:00
Title: Sag T-376/18: Sag anlagt den 14. juni 2018 — Front Polisario mod Rådet

10.9.2018   
            
            
               DA
            
            
               Den Europæiske Unions Tidende
            
            
               C 319/16
            
         
      Sag anlagt den 14. juni 2018 — Front Polisario mod Rådet
      (Sag T-376/18)
      (2018/C 319/20)
      Processprog: fransk
      
         Parter
      
      
         Sagsøger: Front populaire pour la libération de la Saguia el-Hamra et Rio de oro (Front Polisario) (ved advokat G. Devers)
      
         Sagsøgt: Rådet for Den Europæiske Union
      
         Sagsøgerens påstande
      
      
                  —
               
               
                  Sagen antages til realitetsbehandling.
               
            
                  —
               
               
                  Den anfægtede afgørelse annulleres.
               
            
                  —
               
               
                  Rådet tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Sagsøgeren har til støtte for søgsmålet til prøvelse af Rådets afgørelse af den 16. april 2018 om bemyndigelse af Kommissionen til på Den Europæiske Unions vegne at indlede forhandlinger om ændring af fiskeripartnerskabsaftalen og om indgåelse af en protokol med Kongeriget Marokko (afgørelse, der ikke er offentliggjort i Den Europæiske Unions Tidende) anført ti anbringender.
      
                  1.
               
               
                  Første anbringende om Rådets manglende kompetence til at vedtage den anfægtede afgørelse, for så vidt som Den Europæiske Union og Kongeriget Marokko ikke har kompetence til at forhandle internationale aftaler, som omfatter Vestsahara, på vegne af dette områdes befolkning, således som repræsenteret ved Front Polisario.
               
            
                  2.
               
               
                  Andet anbringende om tilsidesættelse af forpligtelsen til at undersøge alle relevante elementer i den foreliggende sag, for så vidt som Rådet, da det vedtog den anfægtede afgørelse, ikke tog hensyn til Domstolens praksis vedrørende spørgsmålet om Vestsahara.
               
            
                  3.
               
               
                  Tredje anbringende om tilsidesættelse af forpligtelsen til at undersøge spørgsmålet om overholdelse af de grundlæggende rettigheder og den humanitære folkeret, for så vidt som det fremgår af den anfægtede afgørelse, at Rådet ikke har undersøgt spørgsmålet om overholdelse af de grundlæggende rettigheder og den humanitære folkeret.
               
            
                  4.
               
               
                  Fjerde anbringende om tilsidesættelse af retten til forsvar, for så vidt som Rådet ikke indledte nogen drøftelser med Front Polisario, som er den eneste repræsentant for befolkningen i Vestsahara, forud for vedtagelsen af den anfægtede afgørelse.
               
            
                  5.
               
               
                  Femte anbringende om Rådets tilsidesættelse af sin forpligtelse til at efterkomme Domstolens domme, for så vidt som den anfægtede afgørelse ser bort fra præmisserne i Domstolens domme i sag C-104/16 P og C-266/16.
               
            
                  6.
               
               
                  Sjette anbringende om tilsidesættelse af de væsentlige principper og værdier, der er retningsgivende for Unionen på internationalt plan, idet afgørelsen for det første benægter Vestsaharas befolknings eksistens og erstatter den med begrebet »berørte befolkningsgrupper«, og idet afgørelsen for det andet bemyndiger indledningen af forhandlinger med Kongeriget Marokko i forbindelse med dets annekteringspolitik med hensyn til Vestsahara og de systematiske krænkelser af grundlæggende rettigheder, som opretholdelsen af denne politik kræver.
               
            
                  7.
               
               
                  Syvende anbringende om tilsidesættelse af retten til selvbestemmelse, for så vidt som afgørelsen for det første med hensyn til retten til selvbestemmelse benægter Vestsaharas befolknings eksistens og ødelægger dette folks nationale enhed, og den for det andet bemyndiger indledningen af forhandlinger med Kongeriget Marokko i strid med Vestsahara særskilte og særlige status og dette områdes befolknings vedvarende suverænitet over naturressourcerne.
               
            
                  8.
               
               
                  Ottende anbringende om tilsidesættelse af princippet om traktaters relative virkning, for så vidt som den anfægtede afgørelse nægter Vestsaharas befolkning, som repræsenteret ved Front Polisario, egenskab som tredjemand i forholdet mellem EU og Marokko.
               
            
                  9.
               
               
                  Niende anbringende om tilsidesættelse af den humanitære folkeret og internationale strafferet, idet de ved den anfægtede afgørelse bemyndigede forhandlinger for det første bliver ført i forbindelse med Kongeriget Marokkos annekteringspolitik med hensyn til Vestsahara, og idet den nævnte afgørelse ved anvendelsen af begrebet »berørte befolkningsgrupper« for det andet godkender den ulovlige overførsel af marokkanske bosættere til det besatte sahariske område.
               
            
                  10.
               
               
                  Tiende anbringende om Unionens tilsidesættelse af forpligtelsen til ikke-anerkendelse, idet afgørelsen ved at bemyndige indledningen af forhandlinger med Kongeriet Marokko med hensyn til Vestsahara giver alvorlige krænkelser af folkeretten begået af de marokkanske besættelsesstyrker mod Vestsaharas befolkning gyldighed.